So gaan rugby op Nuweland onder | Netwerk24
REGSTREEKS: 'Superfan'-wedstryd: Stormers t. Leeus (27-7)
Deur Amper eks-WP-ondersteuner, Bredasdorp 25 Mei 2019 00:01
Ek was Saterdag 'n week gelede op Nuweland om te sien hoe die Stormers die Bulle verkeerd bewys dat die Crusaders nie onoorwinlik is nie. Hulle het dit reggekry. Baie geluk.
Wat my pla, is dat daar wel iets ontbreek in die Stormers-kamp en met die bestuur van Nuweland as die plek waar elke WP- en Stormer-ondersteuner en hul kinders weekliks wil wees.
'n Paar redes: Die Stormers se lyftaal op die veld vertoon nie dringendheid, energie en innovasie nie. Ná elke beweging sit een of twee spelers eers met "beserings" of staan met hul hande op die knieë. Ná afloop van die wedstryd maak hul nie eens 'n spankring soos die Crusaders en sluit die wedstryd af nie. Ek praat nie van saambid of evalueer wat moontlik in die kleedkamer ná die tyd plaasvind nie.
Geen Stormers-speler stap ná die wedstryd om die veld om al die Stormers-ondersteuners ("Newlands Faithful") te bedank en veral die kinders se harte bly te maak nie. Die Crusaders doen dit wel en kry hul gebruiklike All Black-ondersteuning op Nuweland en wen daardeur net meer harte.
Toe sommige Crusaders handtekeninge teen die omheining wou uitdeel, keer sekuriteitsbeamptes hulle vinnig. Wat het geword van die kinders se Nuweland-hoogtepunt om spelers se handtekeninge te kry? Toue is nie eens soos in die verlede gespan dat toeskouers op die veld kon kom en spelers darem op die veld, agter die toue handtekeninge kon uitdeel nie (wat wel die vorige week op Loftus gebeur het).
Baie toeskouers is besope en dryf daardeur gesinne weg om saam Nuweland toe te gaan. Die Stormers-skopper word uitgejou (natuurlik deur All Black-ondersteuners) terwyl hy pale toe skop.